Ge, Jehanz, cuens de Borgoigne a sires de Salins, faz savoir a touz ces qui ces lettres verront que je ay doné Deu a a l'abasse et au covant de Honans, de l'ordre de Citeaus, en permenable augmone, por remission de mes pechiez et de mes ancessors, VI buillons de sal en fer a en moure, touz jors mais, en mon puiz de Salins, a recevoir le jor de feste seint Vincent un buillon, in cathedra sancti Petri un boillon, a feste seint Philipe et seint Jaque un buillon, a feste seint Bartholomé un buillon, a feste seint Mathey un buillon, a feste seint Symon et Jude un buillon, a avoir et a recevoir quitemant et franchemant en deniers ou en sal au premier rapons apres chascune des devant dites festes, en icelle meime meniere que l'an repondra a moi ou a ces qui tendront le devant dit puiz de Salins. Et ce ay je fait par le lous la contesse ma fome et de Huguenin mon fil. Et se c'estoit chose que ices dames ne tenissent l'ordre de Citeaus ou que elles ne fussient au comandemant de l'abé de Citeaus ou de son comandemant, ou que li leus fust destruiz que les dames ni abiatassent, je voil que ices dons retort a moi ou a mes hoirs qui apres moi vendront jusque a tant que li leus fust restabliz. Et por ce que ceste chose soit ferme et estable, je ay doné es devant dites dames ces lettres saelées de mon seau et dou seau la contesse ma fome et dou seau Huguenin mon fil, et dou seau de la cort de Besençon. Et ce fu fait en l'en de l'Encarnation nostre Segnor mil et doux cent et quarante et trois, ou mois de avril.